Mnenje Evropskega ekonomsko-socialnega odbora – Prenosi podjetij kot spodbujevalci trajnostnega okrevanja in rasti v sektorju MSP

(mnenje na lastno pobudo)

(2022/C 486/02)

Poročevalka: Mira-Maria KONTKANEN

Sklep plenarne skupščine 20. 1. 2022 Pravna podlaga člen 32(2) Poslovnika mnenje na lastno pobudo Pristojnost strokovna skupina za enotni trg, proizvodnjo in potrošnjo Datum sprejetja na seji strokovne skupine 8. 9. 2022 Datum sprejetja na plenarnem zasedanju 21. 9. 2022 Plenarno zasedanje št. 572 Rezultat glasovanja (za/proti/vzdržani) 143/0/0

1. Sklepi in priporočila

1.1 Prenosi podjetij so pomemben strateški proces, ki zagotavlja kontinuiteto poslovanja in ohranja delovna mesta. Evropski ekonomsko-socialni odbor (EESO) zato predlaga, naj ima spodbujanje prenosov podjetij pomembno vlogo v politikah EU in držav članic za okrevanje in rast.

1.2 Prenosi podjetij ščitijo družbeno tkivo podeželskih območij, na katerih so mikro, mala in srednja podjetja močno prisotna. Razvoj dobro delujočih ekosistemov in podpornih storitev za prenos podjetij je bistven za ohranjanje možnosti preživljanja ter gospodarstev podeželskih in monoindustrijskih območij. EESO meni, da bi to morali upoštevati tudi pri izvajanju dolgoročne vizije EU za podeželska območja in v akcijskem načrtu za podeželje.

1.3 Z uspešnimi prenosi podjetij se ohranjajo obstoječa in ustvarjajo nova delovna mesta ter prihodnje možnosti za zaposlene v smislu stalnosti zaposlitve in strokovnega razvoja. EESO spodbuja države članice, naj izmenjujejo dobre prakse o spodbujanju prenosov podjetij na zaposlene, na primer v obliki zadruge ( 1 ) ali drugih podjetij socialnega gospodarstva v lasti delavcev.

1.4 Praviloma velja, da prej ko se podjetniki pripravijo na prenos, bolj je ta uspešen. Države članice morajo okrepiti svoje dejavnosti ozaveščanja o prenosih podjetij ter opremiti poslovne in druge podporne organizacije za spodbujanje prenosov mikro, malih in srednjih podjetij ter pomoč pri njih. EESO tudi poziva države članice, naj uvedejo in nadalje razvijejo mehanizme zgodnjega opozarjanja ( 2 ) za mikro, mala in srednja podjetja, da bi podprli odpornost, sposobnost preživetja in na koncu prenosljivost podjetij.

1.5 Pridobitev obstoječega podjetja bi bilo treba med novimi podjetniki aktivno promovirati kot enako privlačno priložnost kot ustanovitev novega podjetja. Znanje o nakupu podjetja in nasledstvu bi moralo biti del podjetniškega izobraževanja v srednjem in visokem šolstvu. Zato EESO poziva, naj se oblikujejo spodbude za prenos malih podjetij na mlade podjetnike. Takšne spodbude bi lahko vključevale ozaveščanje, svetovalne storitve, mentorstvo in dostop do finančnih sredstev. Izboljšalo bi se lahko tudi razumevanje socialnega dialoga med mladimi podjetniki, da bi zagotovili uspešne prenose podjetij za vse deležnike. Prav tako bi bilo treba razviti nadaljnje spodbude za prenose podjetij za podjetnice, da bi se njihovo število povečalo, saj je trenutno prenizko.

1.6 Financiranje je še naprej ovira za uspešne prenose podjetij, pri čemer je pri večini prenosov podjetij potrebno zunanje financiranje. EESO močno spodbuja vsako državo članico, naj zagotovi, da bodo vzpostavljene finančne institucije, ki bodo podpirale prenose mikro, malih in srednjih podjetij, na primer z zagotavljanjem pomoči pri zavarovanju bančnih posojil.

1.7 EESO priporoča, da države članice ustanovijo nacionalne forume deležnikov na področju prenosov podjetij, v katerih bodo zastopani tako javni kot zasebni deležniki. Forumi za prenose podjetij omogočajo sistematičen in dolgoročen pristop k spodbujanju prenosov podjetij. Zagotavljajo tudi prostor za stalen dialog med nacionalnimi strokovnjaki in učinkovitejšo rabo virov.

1.8 EESO meni, da bi bilo treba v vseh državah članicah EU razviti spletne platforme za prenose podjetij, ki bi morale biti dostopne tudi mikro in malim podjetjem. Razviti bi bilo treba medsebojne povezave in sinergije med različnimi spletnimi platformami v državah članicah, pri čemer bi lahko Evropska komisija olajšala povezavo med različnimi spletnimi trgi v EU.

1.9 Podatki o prenosih podjetij so pogosto razdrobljeni, nezadostni in zastareli ter jih med državami članicami EU ni mogoče primerjati. EESO zato priporoča, da Komisija in države članice še naprej izboljšujejo zbirko podatkov o prenosih podjetij.

1.10 Uvesti bi bilo treba reden pregled stanja prenosov podjetij v Evropi, na primer v obliki barometra za prenose podjetij za celotno EU, ki bi zagotovil tudi vhodne podatke za z dokazi podprto oblikovanje politik. Letno skupščino MSP EU bi bilo treba uporabiti za redno razpravo in forum za izmenjavo izkušenj o prenosih mikro, malih in srednjih podjetij. Razmisliti pa bi bilo treba tudi o različnih pobudah za ozaveščanje, kot je vzpostavitev nacionalnega in/ali evropskega tedna prenosov podjetij.

2. Uvod

2.1 Povečanje števila uspešnih prenosov podjetij bi imelo takojšnje koristi za zaposlovanje, neprekinjeno poslovanje in evropsko gospodarstvo kot celoto. V skladu s predlogi Konference o prihodnosti Evrope ( 3 ) prenosi podjetij prispevajo k odpornejšim in bolj povezanim družbam.

2.2 Prenosi podjetij so vse bolj pomemben in naraven del strateškega razvoja, prenove in rasti mikro, malih in srednjih podjetij. Ker se prebivalstvo Evrope stara in se število podjetnikov, ki načrtujejo umik iz podjetij, povečuje, postajajo uspešni prenosi podjetij še pomembnejši za evropsko gospodarstvo mikro, malih in srednjih podjetij.

2.3 V Evropi se vsako leto izvede približno 450 000 prenosov podjetij s skupno dvema milijonoma zaposlenih. Po ocenah vsako leto za približno 150 000 podjetij obstaja nevarnost, da ne bodo uspešno prenesena, kar ogroža približno 600 000 delovnih mest. Pri najmanjših podjetjih je nevarnost neuspelega prenosa največja ( 4 )

2.4 Prenosi podjetij so lahko zapleten proces zaradi finančnih, vodstvenih, regulativnih, upravnih ali tržnih izzivov, kot je povezovanje prodajalcev s kupci. Hkrati se večina vseh prenosov podjetij izvede v mikropodjetjih, ki imajo omejena sredstva. Prenos je pogosto zahtevnejši za mala podjetja, v katerih ima dotedanji lastnik vodilno vlogo ( 5 )

2.5 Dobro delujoč ekosistem za prenos podjetij je bistven za uspešne prenose in pomaga razvijati dinamične trge za prenose podjetij. Ekosistemi za prenose podjetij obsegajo različne javne in zasebne deležnike: kupce, prodajalce, predhodnike, naslednike, poslovne svetovalce, kot so poslovni posredniki, računovodje, odvetniki in svetovalci, mediatorje, finančne institucije, organizacije za podporo podjetjem, oblikovalce politik in akademike. Pomemben del ekosistema so dejavnosti ozaveščanja, katerih cilj je povečati pripravljenost na prenose podjetij. Stanje na področju prenosov podjetij se še danes močno razlikuje med državami članicami in regijami znotraj njih, tako da obstaja potencial za medsebojno učenje in izboljšave ekosistemov za prenos podjetij v Evropi. A končna odgovornost za prenos podjetja je kljub temu vedno na podjetniku.

2.6 Z uspešno spremembo lastništva lahko podjetje postane odpornejše, bolj inovativno in konkurenčnejše. Kadar podjetja z novimi lastniki sprejmejo bolj zelene in digitalne poslovne modele, prenosi prispevajo tudi k zelenemu in digitalnemu prehodu sektorja mikro, malih in srednjih podjetij.

2.7 Pandemija COVID-19 je pokazala tudi, da je treba okrepiti odpornost evropskih podjetij in zagotoviti boljše načrtovanje pripravljenosti. Podjetje in njegov poslovni model morata biti zdrava in odporna na zunanje šoke, da bi bil prenos uspešen. Finančna stabilnost in odpornost povečujeta možnosti za uspešen prenos.

3. Ozadje

3.1 Prenosi podjetij so del evropske politike za podjetja že od zgodnjih devetdesetih let prejšnjega stoletja. Leta 1994 je Evropska komisija pripravila priporočilo ( 6 ) za izboljšanje okvirnih pogojev za prenose podjetij v državah članicah. V njem so predlagani ukrepi za države članice za izboljšanje položaja podjetij, ki se pripravljajo na prenos. Ukrepi vključujejo dejavnosti za povečanje ozaveščenosti in pripravljenosti, izboljšanje finančnega okolja za prenose podjetij, odpiranje pravnih poti za prestrukturiranje, zagotavljanje pravnih sredstev za kontinuiteto partnerstva v primeru smrti družbenika ali lastnika, zagotavljanje, da prenosov podjetij ne ovirajo davki na dediščino in na darila, in olajšanje prenosa podjetij na tretje osebe z ustreznimi davčnimi pravili.

3.2 Izvajanje Lizbonskega programa Skupnosti za rast in delovna mesta: Prenos podjetij – nadaljevanje skozi nov začetek . Pregled je pokazal, da so za izvedbo priporočila iz leta 1994 potrebna dodatna prizadevanja. V sporočilu je bilo pozvano k izvajanju priporočila iz leta 1994, hkrati pa so bila podana dodatna priporočila za spodbujanje prenosov podjetij, kot so povečanje politične pozornosti, ki se namenja prenosom podjetij, zagotavljanje specializirane podpore in mentorstva, organizacija preglednih trgov za prenose ter vzpostavitev nacionalne, regionalne in lokalne podporne infrastrukture za spodbujanje prenosov. Evropska komisija je potem leta 2006 pregledala priporočilo in objavila sporočilo ( 7 ) . Pregled je pokazal, da so za izvedbo priporočila iz leta 1994 potrebna dodatna prizadevanja. V sporočilu je bilo pozvano k izvajanju priporočila iz leta 1994, hkrati pa so bila podana dodatna priporočila za spodbujanje prenosov podjetij, kot so povečanje politične pozornosti, ki se namenja prenosom podjetij, zagotavljanje specializirane podpore in mentorstva, organizacija preglednih trgov za prenose ter vzpostavitev nacionalne, regionalne in lokalne podporne infrastrukture za spodbujanje prenosov.

3.3 Leta 2013 je Evropska komisija ocenila napredek pri izvajanju priporočil iz leta 2006. Splošen sklep je bil, da od sporočila iz leta 2006 pri izvajanju ukrepov za izboljšanje okvira za prenose podjetij ni bilo doseženega dovolj napredka. Pomanjkljivosti, navedene v oceni, so bile ugotovljene na področjih, kot je davčna ureditev za tretje osebe ali zaposlene ali pri zagotavljanju namenske podpore in finančnih pobud. V oceni je bilo tudi poudarjeno, da prenosom podjetij ni bilo namenjene dovolj pozornosti politike na ravni EU ali na ravni držav članic, v nasprotju s politiko za novoustanovljena podjetja.

3.4 Leta 2020 je Komisija objavila strategijo EU za MSP ( 8 ) , s katero je ponovno potrdila svojo zavezanost, da si bo še naprej prizadevala za lažje prenose podjetij in podpirala države članice pri njihovih prizadevanjih za vzpostavitev prenosom prijaznega poslovnega okolja. Nedavno se je Komisija osredotočila na izboljšanje baze dokazov o prenosih podjetij in leta 2021 v zvezi s tem objavila poročilo ( 9 ) . Ukrepe Komisije in dobre prakse, ki jih financira EU, je mogoče spremljati na spletni strani ( 10 )

3.5 EESO je prav tako priznal, kako pomembni so prenosi mikro, malih in srednjih podjetij, ter pozval k hitrim ukrepom za njihovo lažjo izvedbo in poenostavitev z zmernimi stroški ( 11 ) . V svojem mnenju o strategiji EU za MSP je pozval, naj se posebna pozornost nameni čezmejnim prenosom mikro, malih in srednjih podjetij, da bi se obravnavali visoki stroški, povezani s temi transakcijami, in precejšnje razlike med nacionalnimi ureditvami ( 12 ) . V mnenju EESO ( 13 ) , ki je sledilo mnenju o strategiji EU za MSP, je prikazan potencial uspešnih prenosov podjetij za bolj digitalno in trajnostno poslovanje v skladu s cilji EU glede dvojnega prehoda.

4. Splošne ugotovitve

4.1 Zaradi evropske demografije in starajočih se podjetnikov postajajo prenosi podjetij za mikro, mala in srednja podjetja vse pomembnejša tema. Približno 90 % prenosov podjetij poteka v mikropodjetjih ( 14 )

4.2 Povečanje števila uspešnih prenosov podjetij ima takojšnje koristi za evropsko gospodarstvo. V primerjavi z novoustanovljenimi podjetji uspešno prenesena podjetja dosegajo boljše rezultate v smislu preživetja, prometa, dobička, inovativnosti in zaposlovanja ( 15 ) . Po podatkih Komisije obstoječa podjetja v povprečju ohranijo pet delovnih mest, medtem ko novoustanovljena podjetja v povprečju ustvarijo le dve delovni mesti ( 16 ) . Spodbujanje prenosov podjetij je tako najboljši možen način za pospeševanje rasti podjetništva.

4.3 Prenosi podjetij ščitijo družbeno tkivo podeželskih območij, na katerih so mikro, mala in srednja podjetja močno prisotna. Ocenjuje se namreč, da je vsaj ena tretjina evropskih mikro, malih in srednjih podjetij na podeželju. Zagotavljajo ekonomsko in socialno kohezijo teh območij s storitvami, ki jih ponujajo državljanom, potrošnikom in lokalnim gospodarskim dejavnostim, ter z zaposlovanjem ( 17 ) . Prenosi podjetij pomagajo preprečevati izgubo strokovnega znanja lokalnih obrtnikov. Lokalni obrtni in maloprodajni sektor pogosto pozitivno prispevata k raznoliki izbiri za potrošnike na trgu, saj ponujata alternativo trgovskim verigam. Potrošnikom uspešen prenos prinese neprekinjene in pogosto izboljšane storitve in izdelke. Razvoj dobro delujočih ekosistemov in podpornih storitev za prenos podjetij je bistven za ohranjanje možnosti preživljanja ter gospodarstev podeželskih in monoindustrijskih območij, ki so posebno pomembna zlasti za kmetijski in živilskopredelovalni sektor. Uspešni prenosi omogočajo tudi pospešitev dvojnega prehoda na podeželju s preoblikovanjem, ki se začne s spremembo lastništva. EESO meni, da bi moral biti razvoj ekosistemov in podpornih storitev za prenos podjetij del izvajanja dolgoročne vizije za podeželska območja EU in akcijskega načrta za podeželje.

4.4 Spodbujanje prenosov podjetij je koristno tudi za zaposlene, saj se ohranijo delovna mesta in zagotovi kontinuiteta poslovanja. Predvsem v mikro, malih in srednjih podjetij so zaposleni najdragocenejše premoženje, ki se prenese v novo lastništvo. Zato je pomembno zagotoviti dobro počutje zaposlenih v primeru prenosa podjetij. Pogosto novi lastniki pristopijo k prenosu z željo, da bi razvili in razširili poslovanje. To pomeni tudi boljše možnosti za zaposlene v smislu stalnosti zaposlitve in strokovnega razvoja. EESO spodbuja države članice, naj izmenjujejo dobre prakse v zvezi s prenosi, pri katerih lahko zaposleni nadaljujejo delo in razvijajo dejavnosti tako, da prevzamejo podjetje, na primer v obliki zadruge ali drugih oblikah podjetij v socialnem gospodarstvu, ki so v lasti delavcev ( 18 ) in so se pokazala kot odporna na krizne razmere. Spodbujanje socialnega dialoga in razširjanja informacij omogoča tudi delavske odkupe. To je v skladu z mnenjem EESO INT/925 ( 19 ) , v katerem so delavski odkupi izpostavljeni kot dobra praksa za ponovni zagon podjetij v krizi, pa tudi za primere prenosa MSP, katerih ustanovitelji nimajo naslednikov.

4.5 Pospeševanje prenosov podjetij mora imeti v politikah okrevanja in rasti EU in držav članic pomembno vlogo. EESO podpira dolgotrajna strateška prizadevanja Komisije in organizacij za spodbujanje prenosov podjetij, kot je Transeo ( 20 ) , s katerimi se želi v Evropi ustvariti okolje, ki bo prijaznejše za prenose. Kljub temu so možne dodatne izboljšave. Raven namenjene pozornosti, trenutno splošno delovanje ekosistema za prenos podjetij in obseg ukrepov za spodbujanje prenosov podjetij se med državami članicami močno razlikujejo. V hitro razvijajočem se poslovnem okolju morajo podjetniki sprejeti priložnosti za rast, tako v podjetju kot s prevzemi. Upoštevati je treba vse vrste prenosov lastništva, vključno z družinskim nasledstvom, prevzemi in odkupi pri upravljanju, strateškimi prevzemi in odkupi podjetja s strani zaposlenih.

4.6 Da bi bil prehod Evrope na digitalno in zeleno gospodarstvo uspešen, je treba vključiti mikro, mala in srednja podjetja. Prenosi podjetij so naraven način za preoblikovanje poslovnega modela mikro, malih in srednjih podjetij v bolj zelen in digitalen model. Poleg tega podpirajo digitalni in zeleni prehod. Z uspešno spremembo lastništva lahko podjetja postanejo odpornejša, bolj inovativna in konkurenčnejša. Tudi z vidika virov je nakup obstoječega podjetja skupaj z njegovimi proizvodnimi sredstvi pogosto okolju prijaznejši kot nakup novega.

4.7 Zlasti kadar se podjetje prenaša s starejšega podjetnika na mlajšega, bo verjetno mladi podjetnik bolje opremljen za vključitev novih tehnologij, proizvodnih metod in trajnostnih poslovnih modelov v pridobljeno podjetje. Zato EESO poziva k razvoju dodatnih spodbud, kot so ozaveščanje, svetovalne storitve, mentorstvo in dostop do financiranja za prenos mikro, malih in srednjih podjetij na mlade podjetnike. Izboljšalo bi se lahko tudi razumevanje socialnega dialoga med mladimi podjetniki, na primer s pomočjo modulov o socialnem dialogu v okviru usposabljanja podjetnikov. Začetek podjetništva s pridobitvijo obstoječega podjetja bi bilo treba aktivno promovirati kot enako privlačno priložnost kot ustanovitev novega podjetja. Prav tako bi bilo treba razviti nadaljnje spodbude za prenose podjetij za podjetnice, da bi se njihovo število povečalo, saj je trenutno prenizko.

4.8 Pri veliki večini prenosov podjetij je potrebno zunanje financiranje. Zaradi vse večjih regulativnih zahtev v finančnem sektorju je treba izpostaviti dva ključna finančna instrumenta za spodbujanje prenosov podjetij. Prvič, jasno je, da so potrebna zavarovanja za financiranje prenosov podjetij. Vendar je delež neopredmetenih poslovnih sredstev vse večji, bančni sektor pa mora upoštevati vse strožja pravila. Vsaka država članica potrebuje upravljavca ali organizacijo, ki bo zagotavljala zavarovanje za bančna posojila. Drugič, z razvojem regulativnega okvira EU se povečuje povpraševanje po lastniškem financiranju. Veliko je kupcev, ki bi bili primerni za vodenje ciljnega podjetja, vendar nimajo dovolj lastniških sredstev. EESO močno spodbuja Komisijo, naj prevzame proaktivno vlogo pri spodbujanju razvoja obeh finančnih instrumentov v državah članicah.

4.9 Vse več družinskih mikro, malih in srednjih podjetij bo v prihodnosti prenesenih na tretje osebe. Da bi pritegnili te kupce, mora biti podjetje sposobno preživetja ter biti gospodarsko trdno in privlačno. Praviloma velja, da prej ko se podjetniki pripravijo na prenos, bolj je ta uspešen. Države članice morajo povečati svoje dejavnosti ozaveščanja o prenosih podjetij ter opremiti poslovne in druge podporne organizacije za spodbujanje prenosov mikro, malih in srednjih podjetij in pomoč pri njih. Podpora za zgodnje opozarjanje, ponujena podjetju v finančnih težavah, je lahko prav tako pomembna za pomoč podjetniku, da zagotovi preživetje podjetja in ga pripravi na prenos. Zato EESO poziva države članice, naj uvedejo in nadalje razvijejo podporne mehanizme zgodnjega opozarjanja za mikro, mala in srednja podjetja.

Nedavna študija o spodbujanju prenosov podjetij v evropskih državah (21) predstavlja prakse spodbujanja prenosov podjetij v državah članicah, ki bi jih bilo mogoče ponoviti v drugih državah. EESO podpira priporočilo študije, naj države članice ustanovijo nacionalne forume deležnikov na področju prenosov podjetij, v katerih bodo zastopani tako javni kot zasebni deležniki. Deležniki morajo sodelovati na vseh ravneh, tj. regionalni, nacionalni in mednarodni. Forumi za prenose podjetij prek stalnega dialoga med nacionalnimi strokovnjaki zagotavljajo sistematičen in dolgoročen pristop k spodbujanju prenosov podjetij in učinkovitejšo rabo virov. Sčasoma bi se lahko vzpostavil čezmejni dialog, ki ga spodbuja Evropska komisija, med različnimi nacionalnimi forumi za izmenjavo dobrih praks pri spodbujanju prenosov podjetij v državah članicah.

4.10 EESO priporoča, da države članice pri spodbujanju prenosov podjetij v celoti izkoristijo digitalne tehnologije. Spletne platforme za prenose podjetij, ki so v večini primerov v lasti in upravljanju zasebnih deležnikov, bi morale biti razvite v vseh državah članicah ter dostopne tudi mikro in malim podjetjem. Razviti je treba medsebojne povezave in sinergije med različnimi spletnimi platformami v državah članicah, pri čemer bi lahko Komisija olajšala dostop do različnih spletnih trgov v državah članicah. Poleg tega se povečuje število čezmejnih prenosov malih podjetij. Izboljšano sodelovanje med nacionalnimi spletnimi platformami bi bilo stroškovno učinkovit način, da bi malim podjetjem omogočili iskanje potencialnih ciljnih lastnikov v drugih državah članicah.

4.11 Za uspešno oblikovanje evropske politike o prenosih podjetij je potrebno boljše zbiranje podatkov. Podatki o prenosih podjetij so še vedno razdrobljeni in neprimerljivi. EESO priporoča, da Komisija in države članice sprejmejo predlagane ukrepe za izboljšanje zbirke podatkov o prenosih podjetij. Ti ukrepi so bili opisani v nedavnem poročilu o izboljšanju baze dokazov o prenosih podjetij v Evropi ( 22 ) . EESO tudi priporoča, da se razvije barometer za prenose podjetij za celotno EU, ki bi zagotavljal poročila vsake štiri leta in zagotovil vhodne podatke za z dokazi podprto oblikovanje politik na podlagi boljših podatkov. Prav tako bi bilo treba razmisliti o različnih pobudah za ozaveščanje, kot je vzpostavitev nacionalnega in/ali evropskega tedna prenosov podjetij.

4.12 EESO predlaga, da Komisija poleg razvoja boljšega zbiranja podatkov redno pregleduje razmere v zvezi s prenosi podjetij v Evropi. Letno skupščino MSP EU bi bilo treba uporabiti za redno razpravo in forum za izmenjavo izkušenj o prenosih mikro, malih in srednjih podjetij.

V Bruslju, 21. septembra 2022 Predsednica Evropskega ekonomsko-socialnega odbora Christa SCHWENG

(1) Francija ima na primer vzpostavljen okvir za organizacijo in olajšanje prenosa podjetja na zaposlene ter za krepitev gospodarske dejavnosti ozemelj z olajšanjem prenosa mikro, malih in srednjih podjetij.

(2) Mehanizem zgodnjega opozarjanja je storitev svetovanja in podpore podjetjem v finančnih težavah, katere cilj je zgodnje posredovanje, da bi preprečili stečaje podjetij, sposobnih preživetja.

(3) Konferenca o prihodnosti Evrope, poročilo o končnem izidu, maj 2022.

(4) Evropska komisija, Business Dynamics: Start-ups, Business Transfers and Bankrupcy (Dinamika podjetij: ustanavljanje podjetij, prenos podjetij in stečaj), 2011.

(5) Sporočilo Evropske komisije z naslovom Izvajanje Lizbonskega programa Skupnosti za rast in delovna mesta: Prenos podjetij – nadaljevanje skozi nov začetek, 2006, COM(2006) 117 final, str. 4.

(6) Priporočilo Komisije z dne 7. decembra 1994 o prenosu malih in srednjih podjetij (94/1069/ES).

(7) Sporočilo Evropske komisije z naslovom Izvajanje Lizbonskega programa Skupnosti za rast in delovna mesta: Prenos podjetij – nadaljevanje skozi nov začetek, 2006, COM(2006) 117 final.

(8) Sporočilo Evropske komisije, Strategija za MSP za trajnostno in digitalno Evropo, 2020, COM(2020) 103 final).

(9) Evropska komisija, Izvajalska agencija za mala in srednja podjetja, Improving the evidence base on transfer of business in Europe (Izboljšanje baze dokazov o prenosih podjetij v Evropi), končno poročilo, Urad za publikacije, 2021.

(10) ec.europa.eu/growth/smes/supporting-entrepreneurship/transfer-businesses_en.

(11) UL C 197, 8.6.2018, str. 1.

(12) UL C 429, 11.12.2020, str. 210.

(13) UL C 194, 12.5.2022, str. 7.

(14) Evropska komisija, Izvajalska agencija za mala in srednja podjetja, Improving the evidence base on transfer of business in Europe (Izboljšanje baze dokazov o prenosih podjetij v Evropi), povzetek, Urad za publikacije, 2021.

(15) Tall, Varamäki & Viljamaa: Business Transfer Promotion in European Countries (Spodbujanje prenosov podjetij v evropskih državah), Seinäjoki, 2021, str. 8.

(16) Komisija Evropskih skupnosti (2006), Prenos podjetij – Nadaljevanje skozi nov začetek, Bruselj, str. 3.

(17) SMEunited, Position on long-term vision for the EU’s rural area (Stališče o dolgoročni viziji za evropsko podeželje), april 2022.

(18) Na primer podjetja v lasti delavcev (sociedades laborales) v Španiji.

(19) UL C 286, 16.7.2021, str. 13.

(20) Transeo je mednarodno neprofitno združenje, ki združuje strokovnjake za prenose ter pridobitve malih in srednjih podjetij iz Evrope in širše.

(21) Tall, Varamäki & Viljamaa: Business Transfer Promotion in European Countries (Spodbujanje prenosov podjetij v evropskih državah), Seinäjoki, 2021, str. 8.

(22) Evropska komisija, Izvajalska agencija za mala in srednja podjetja, Improving the evidence base on transfer of business in Europe (Izboljšanje baze dokazov o prenosih podjetij v Evropi), končno poročilo, Urad za publikacije, 2021.